"DebbieNemeth153"의 두 판 사이의 차이 - weehan wiki
"DebbieNemeth153"의 두 판 사이의 차이
원본 주소 "http://wiki.weehan.com/index.php?title=DebbieNemeth153&oldid=373995" Yola se country-soul bring redding | Netwerk24
Deur Danie Marais 16 April 2019 11:00
YolaFoto: Alysse Gafkjen
Yola se musiek is net die doepa waarmee ’n grootmens sy nederlae kan besing en besweer.Danie Marais het na haar debuut geluister.
Yola – Walk Through Fire (* * * *)
As daar nou twee musiekstyle is wat net mooi fatalisties weet hoe om die allerbeste van allerlei verlore sake te maak, is dit country-rock en soul. En om groot te word beteken om vrede te maak daarmee dat die lewe ’n wedstryd is wat jy gaan verloor.
En as daar nou ’n plaat is wat wys hoe stylvol en triomfantelik ’n grootmens op die maat van country-soul nederlae kan besing en besweer, is dit Yola se fenomenale vollengtedebuut, Walk Through Fire, waarop Aretha Franklin en Dolly Parton soos susters ontmoet – iewers tussen Dusty Springfield se Dusty in Memphis en Gladys Knight se weergawe van Kris Kristofferson se “Help Me Make it Through the Night”.
Die 35-jarige Yola (Carter) klink nie verniet so gelouter op haar eerste langspeler nie. Sy het arm en vaderloos grootgeword in Portishead, ’n klein kusdorpie buite Bristol in Brittanje. Daar was sy geruime tyd deel van die Bristol-groep Phantom Limb wat sy by terugskoue beskryf het as “a white boys club – like True Blood, except guitars”. Sy het uiteindelik haar weg na ’n poging tot ’n musiekloopbaan in Londen gevind, maar was ’n tyd lank dakloos voordat sy, onder andere, saam met die veelsydige komponis Nitin Sawhney gewerk het en as agtergrondsangeres vir Massive Attack gekies is.
Haar droom van ’n eie plaat is egter eers bewaarheid toe Dan Auerbach, die sanger-kitaarspeler van The Black Keys, mateloos beïndruk is deur ’n video van haar wat in ’n kroeg in Nashville optree. Dit het uiteindelik daartoe gelei dat Yola ’n hele album saam met Auerbach geskryf en onder sy musiekregie in die einste Nashville opgeneem het. Die eindproduk is ’n plaat wat klink na ’n mylpaal uit die 1960’s of 1970’s en daarmee ’n uitstekende verskoning om van voor af verlief te raak op die koperblasers en strykers van ’n vroeër, stadiger era toe die Muscle Shoals-ateljee in Alabama die plek was om southern soul te gaan opneem en Phil Spector pop oordadig georkestreer het.
Yola se lirieke bied geen geïnspireerde nuwe insigte oor begeerte, liefdesteleurstellings of die menslike stryd om ekonomiese oorlewing nie, maar sy weet net hoe om soul in country te blaas en soul dan weer met country-rock te kruie.
“Oh, love all night, work all day / Ain’t nothin’ wrong with a-livin’ day to day / Ain’t nothin’ wrong with a-livin’ pay to pay” lui die refrein van “Love All Night (Work All Day)”, maar met haar soepel stem maak Yola van daardie geykte frases vlammende belydenisse. In die uitstaande “Faraway Look” sing sy so meesleurend “That faraway look in your eyes / It’s getting harder to disguise” dat jy treur oor al wat verlore verbintenis is terwyl jy tevergeefs probeer om die liedjie hard genoeg te speel.
Yola wys jou meer is soms eenvoudig regtig meer en selfs wanneer te dit te veel is, is dit nog nie heeltemal genoeg nie, maar dis ook oukei. Vir grootmense wat vrede gemaak het met hul lot, maar tog die gyselaar van groot, tydlose emosies bly, is Yola se groot country-soul die redding – ’n kans om alles onder die stort of op pad werk toe uit te sing.
“It Ain’t Easier”
Meer oor: Debuut | Musiek | Yola | Byklanke
Luister: André Schwartz se nuwe enkelsnit